Korn-tro an Istor eo, evit ar bed a-bezh, ar Brezel-Bed Kentañ. Mennozhioù diheñchet ar vroadelouriezh a gasas evit ar wech kentañ pobladoù a-bezh war an dachennoù-vrezel. Lazhet e voe dek milion a dud ! En o zouez e  oa ur bern Breizhiz, ur bern Tregeriz evel vez gwelet war monumantoù ar re varv, e pep kêriadenn. Un toullad tud voe machagnet pe gazet ivez. No doa ket bet amzer ar vugale ganet e fin ar brezel kentañ da vezañ tud hag e voe diskleriet ur brezel bed nevez. Goude un trechidigezh prim e voe gouzañvet dalcherezh an Alamaned e-pad pevar bloavezh gant ar boblañs. Echuiñ a reas ar prantad amzer mantrus-se gant trechioù ar Gevredidi.  Bombezet e voe un nebeut kêrioù e Breizh met ne voe ket stoket kalz  Bro-Dreger. Koulskoude e voe aozet un nebeut darvoudoù gant harzerien zo. Da skouer e voe savet rouedadoù hag a roe titouroù prizius dar Gevredidi. Sikouret e voe nijerien kouezhet da dechout hag e voe kaset da benn un nebeut darvoudoù mocherezh a-enep lechioù-belliñ. An Alamaned a enebas hag a stagas gant skrapadegoù, forbannadegoù ha lazhadegoù.